## L’Hospital General Universitari de Castelló realitza el trasplantament renal número 100

*** La coordinació en equip ha permés assolir esta xifra en només 28 mesos i situa el centre a l’altura d’altres hospitals de referència**

L’Hospital General Universitari de Castelló ha realitzat recentment el trasplantament renal número 100 des que va obtindre l’acreditació per a esta activitat quirúrgica i va iniciar les intervencions el març de l’any 2023.

Este centre sanitari s’ha situat com el millor hospital quant a taxa mundial de donació d’òrgans, amb 95 donants per milió d’habitants, segons el balanç de trasplantaments de la Comunitat Valenciana relatiu a l’any 2024.

En este període, es van registrar 54 donacions i un total de 212 òrgans explantats, la qual cosa suposa un augment respecte a les xifres de l’exercici anterior, tant en nombre de donants —amb un 16 % més—, com en òrgans explantats —amb un increment del 22 %—.

Este èxit és fruit de la coordinació en equip, que ha permés assolir esta xifra en tan sols 28 mesos i ha situat el centre sanitari a l’altura d’altres hospitals de referència. En este sentit, este balanç positiu ha sigut possible gràcies a la solidaritat de famílies castellonenques en el difícil moment de pèrdua d’un ser estimat.

L’Hospital General de Castelló compta amb una unitat de trasplantament renal acreditada per l’Organització Nacional de Trasplantaments (ONT) des de març de 2023. Durant l’exercici de 2024, es van registrar un total de 52 trasplantaments de renyó en el centre, el doble que durant l’any anterior, quan n’hi hagué 26. Actualment, s’ha assolit ja la xifra dels 100 trasplantaments de renyó.

Fecha: 17/08/2025